Predkladacia správa

Materiál predkladá vedúci Úradu vlády Slovenskej republiky v súlade s úlohou B. 5. uznesenia vlády Slovenskej republiky č. 547 z 27. júna 2007 k návrhu Národnej stratégie ochrany finančných záujmov Európskeho spoločenstva v Slovenskej republike (ďalej len „národná stratégia“) a v súlade  s úlohou 9. 3 Akčného plánu k Národnej stratégii ochrany finančných záujmov Európskeho spoločenstva v Slovenskej republike schváleného uznesením vlády Slovenskej republiky č. 889 zo 17. októbra 2007 k návrhu Akčného plánu k Národnej stratégii ochrany finančných záujmov Európskeho spoločenstva  v Slovenskej republike (ďalej len „akčný plán“). 
 
Cieľom odpočtu je vyhodnotiť plnenie úloh vyplývajúcich z akčného plánu 
za  obdobie od 1. júla 2009 do 31. decembra  2009.
 
Úlohy stanovené v akčnom pláne sú rozdelené do jednotlivých okruhov opatrení v nadväznosti na  národnú stratégiu. Dňa 25. mája 2009 bola národná stratégia aktualizovaná v zmysle úlohy B. 1. uznesenia vlády Slovenskej republiky č. 262 z 1. apríla 2009 k správe o implementácii a čerpaní štrukturálnych fondov a Kohézneho fondu v rámci operačných programov Národného strategického referenčného rámca k 31. decembru 2008. Z tohto dôvodu bola vypracovaná aktualizácia akčného plánu, účinná od 01. januára 2010.

            Na plnení úloh stanovených v akčnom pláne sa podieľajú inštitúcie zapojené 
do ochrany finančných záujmov Európskeho spoločenstva v Slovenskej republike prostredníctvom orgánov, ktorých zástupcovia sú menovaní členmi siete AFCOS do Riadiaceho výboru pre ochranu finančných záujmov Európskeho spoločenstva v Slovenskej republike (ďalej len „riadiaci výbor“). Výkon dohľadu  nad plnením úloh a opatrení prijatých v akčnom pláne patrí do pôsobnosti riadiaceho výboru. 
 
            Prijatie predloženého materiálu nemá finančný, ekonomický a environmentálny vplyv, vplyv na zamestnanosť a podnikateľské prostredie, taktiež  nemá dopad na výdavky štátneho rozpočtu.